**Obrazloženja pohvaljenih radova**

**Opis jednog raja**

Začudni putevi mašte mogu nas odvesti na najneobičnija mjesta, pružiti najzanimljivija iskustva i nezaboravne doživljaje. No, prenijeti taj osobni svijet riječima na papir, to je već posebni dar, ali i vještina koja se marljivim radom pod vodstvom mentora usvaja.

Neosporno je da autor teksta ***Opis jednog raja* Noa Ivančić**, učenik 7.r., **OŠ K.Š.** **Gjalskog, Zabok** ima taj dar jer se u ovoj lirskoj minijaturi osjeća kako postepeno gradi atmosferu ugodnog ljetnog dana pored tirkiznog mora. Možda je slika raja klišeizirana, ali je zato njezin opis stvaran i vjerodostojan, ispunjen vizualnim detaljima, okupan mirisima i začinjen mislima koje upotpunjuju sliku opuštenosti i sveopće ležernosti kakva i priliči prostoru koji se zove raj. Tu nema velikih problema: lirski subjekt možda krene u avanturu, a možda i ne, možda otkrije kakvu tajnu, a možda je sve u savršenom skladu i ljubavi. Upravo taj završni detalj daje cijelom radu dozu osobnosti, pretvara ga iz opisa neke dvodimenzionalne slike u autorov proživljeni prostor. Brižno odabrane riječi i epiteti, osebujne usporedbe i asocijacije, metafore i personifikacije, učinile su tako kratki tekst zanimljivim za ponovna iščitavanja i uranjanja u njegove različite dimenzije.

Pozivamo mladog autora da se ohrabri u istraživanju svog bogatog unutarnjeg svijeta te ga vještim i biranim riječima pod brižnim okom mentorice prof. **Lucije** **Mlakar** nastavi prenositi čitateljima.

**Ipak sam pobijedila**

Susret s velikim životnim istinama nije privilegij samo odraslih, zapravo ljudsko biće nikad nije niti previše mlado niti prestaro da se taj susret dogodi. Važno je samo da osoba osjeti i prepozna prisutnost takvog trenutka i nije važno dogodi li se spoznaja u osobnom iskustvu ili je prepoznata kod druge osobe. Prepoznavanje životnih prekretnica osnažuje nas i ispunjava prijeko potrebnim životnim snagama samopouzdanja, povjerenja i vjere u sebe.

Opis jedne takve prijelomne zgode u životu djevojčice koja odmjerava svoju ljubav prema glazbi i osobnu spremnost na odricanje koje zahtijeva ovladavanje vještinom sviranja klavira tema je teksta *Ipak sam pobijedila*. Unutarnja borba koju mi ljudi često u sebi vodimo, vječna je literarna tema, a kako se ona može pronaći u svakodnevnom životu osnovnoškolaca odgovara nam **Dora Šarić**, učenica **OŠ K.Š. Gjalskog, Zabok**. Učenica petog razreda nema veliko životno iskustvo, ali pod vodstvom mentorice **Tine Marušić** u ovom tekstu pitko i čitko slaže elemente priče: prvi susret i oduševljenje glazbom, polazak u glazbenu školu i problemi koji se javljaju, nesigurnost u sebe, dvojbe i pomoć osobe s iskustvom, trenutak istine na natjecanju. Priča kulminira vrijednom porukom: „Više nije bilo važno koje je mjesto osvojila ni ocjena sudaca, bilo je važno da se borila i da nije odustala.“

Ovo je pravi primjer vješto vođene priče s vrijednom porukom na kraju koji zaslužuje pohvalu kako bi se ohrabrila mlada autorica.

Prof. Ines Krušelj Vidas

Učenik 6.razreda **OŠ Oroslavje, Maks Ordanić,** autor je pohvaljenog rada ***Susret*.** Maksa je u pisanju vodila učiteljica **Vesnica Kantoci.**

***Susret*** je rad koji otkriva dio čitateljske putovnice svojeg mladog autora i temelji se na motivu dobro nam znane zlatne ribice koja ispunjava želje.

Autor nas upoznaje s likom dobroćudnog i skromnog starca koji ruši mit o zlatnoj ribici i kojemu je namijenio funkciju izricanja važne životne istine:

*Neće ti ribica donijeti sreću i bogatstvo! Za to se moraš sam izboriti!“*

U tekstu se nižu birani izrazi i autentične slike: *Cesta je tako vruća da asfalt smrdi , a japanke mi se lijepe za stopala; Ljepoti mu ne doprinosi ni debeli krumpir od nosa koii mu krasi bradato, izborano lice.*

Rad nas osvaja i potvrđuje svoju izvrsnost vještim kombiniranjem preciznih i uvjerljivih opisa s biranim i funkcionalnim dijalozima. Maks se potvrđuje vještim pripovjedačem koji s lakoćom koristi sve pripovjedne tehnike i spretno kroji zanimljivu i nadasve poučnu priču.

**Lorena Cvilinder**, učenica 7.razreda iz **OŠ Đure Prejca Desinić**, autorica je rada ***Sasvim (ne)običan ljetni dan***. Njezina je mentorica učiteljica **Vedrana Gudek.**

Lorena je pokazala kako običan ljetni dan pod perom dobre pripovjedačice postaje neobičan. Naime, autorica pred nas iznosi svakodnevicu jednog ljetnog dana, ali ju izvrsno obogaćuje izdvajanjem detalja i njihovim istančanim opisima: ranojutarnjom svježinom, psom Bigijem koji ne voli poštare, neizostavnim dnevnim ritualom praćenja društvenih mreža, bakinim preokupacijama lokalnim vijestima i osmrtnicama.

Takvu dnevnu rutinu uzburkati može samo nevrijeme koje nam postaje suvremena prijetnja i koje je autorica detaljno opisala opet promišljenim odabirom zanimljivih detalja: kućni Stožer koji se priprema za oluju, baka s upaljenim mobitelom, odbrojavanje između bljesaka munja, pokisnuli pazinac Herman,…

Priča donosi optimističnu poruku kako nakon oluje dolazi sunce te kako je ljepota i u malim stvarima: *Znači, danas imamo druženje uza svijeće. Tko kaže da večer ne može biti lijepa i mirna?*

Velika je vrijednost ovog rada u autoričinoj sposobnosti zapažanja pojedinosti koje sastavlja u bogatu i zaokruženu priču.

***ŠBBKBB*** maštovita je priča koju je napisala **Ema Jambrek**, učenica 6. razreda iz **OŠ Bedekovčina**. Njezina je mentorica učiteljica **Vesna Košutić.**

Originalni naslov priče ***ŠBBKBB*** pokrata je autoričina pitanja *Što bi bilo kad bi bilo?*

Pripovjedačica sa svojim veličanstvenim timom kojeg čine pas Max, uvijek točna Nika i znanstvenik Bob, ulazi u vremenski stroj i putuje u budućnost. U radu se uočava spretno korištenje glagolskog oblika futura i originalna predodžba škole u budućnosti: *Odjednom će učitelj pritisnuti gumbić na svojim naočalama, a meni će početi stizati razne informacije.*

Autorica nas spretno i promišljeno dovodi do spoznaje kako ne treba bježati u budućnost jer je ta budućnost prazna i tužna i da nam je sada, u našem vremenu, zapravo najbolje.

Rad potvrđuje autoričin prvi dio rečenice ***Rođeni sam sanjar…***Taj se sanjar, odnosno *sanjalica*, svojom bogatom maštom približava filozofskom promišljanju o smislu bijega u budućnost i odgovara na svoje pitanje *Što bi bilo kad bi bilo?*

Spontanost i prirodnost u prikazu osjećaja uzbuđenja pred putovanje, dotjerani i maštoviti opisi vremenskog stroja i škole u budućnosti te zrele spoznaje koje nam otkriva autorica, potvrđuju vrijednost njezina rada.

Prof. Ljerka Gajski Markulin